- A nézőknek ez még most is egy különleges, exkluzív tartalom. Számunkra is újdonság volt, és csak sima "tesztelésből" alakult ki a végeredmény - kezdte Guba Gergő, a két nagy sikerű Szeged Timelapse videó egyik alkotója újabb projektjükről. A filmszerű drónvideó karácsony alkalmából a delmagyar.hu-n debütál.

Nem túlzás kijelenteni, hogy az egész világot letarolta pár, akkor még egyetemista jóbarát újdonsága, egy timelapse videó Szegedről. Az első, 2012-es „mozgó képeslapot” egy évvel később újabb követte, mellyel abban az évben meg is nyerték Magyarország 3. legkreatívabb projektje címet.

Most, 4 évvel később újabb különlegességgel kedveskedtek a szegedieknek, bár a projekt közel se emiatt indult el.

Ez egy teljesen más műfaj

– jellemzi tömören új alkotásukat Guba Gergő. A fiatal szakember engedett a külföldön – és lassan itthon is – egyre nagyobb teret nyerő drónozásnak. Ahogy mondja, az új eszköz teszteléséből született ez a videó – minden előzetes koncepció nélkül.

Az elején még nem tudtuk, mi sül ki belőle, csak szép képeket szerettünk volna rögzíteni. Néhány alkalom után arra gondoltunk, csak nem kéne hagyni, hogy kárba vesszenek ezek a nyersanyagok.

Az alkotók, munka közben. Fotó: Lénárt Gábor, Molnár Bence

A 20-25 repülésből és közel 200 munkaórából nem egy hagyományos imázsvideó készült, hanem egy olyan kisfilm, amely a szegediek szívét megdobogtatja, a nem szegedieket pedig arra ösztönzi, hogy meglátogassák városunkat.

– Az utómunka során többféle verzió is készült a felvett anyagokból, de a végére már az olyan atmoszférahangokra is figyeltünk, mint a madárcsicsergés, a zászlók hangja a szélben, vagy a léptek kopogása a TIK járólapján. Ezek mind Velcsev Dejanov Kosta munkáját dicsérik – mesél a munkafolyamatokról Gergő, aki elmondta, sokat segített, hogy Kostán kívül olyan emberrel dolgozhatott együtt, mint Bozóki Péter, akinek profi modellezőként a kisujjában vannak az olyan finom repülési technikák, melyek a drón megfelelő, biztonságos irányításához elengedhetetlenek.

Az biztos, hogy én nem szeretnék repülni. Ez nálunk Peti feladata, mivel a technika eleve két embert kíván, külön operatőrt és külön pilótát

– mondja Gergő, aki megmaradt a precíz kameramozgásoknál, és a képi beállításoknál.

Előző munkáikkal. pl. az iPhone 6-ról készített videójukkal már több fesztiválon sikereket arattak mind itthon mind külföldön, így adódott a kérdés, terveznek-e nevezni ezzel a videóval valamilyen versenyre? – Bár szakmai körökből már nagyon sok pozitív visszajelzést kaptunk, még nem döntöttük el nevezzük-e bárhova is a videót – mondja az alkotó.

A videót nézve megerősítést nyert Gergőék azon hitvallása, hogy a kreatív szakmában kellenek olyan projektek, melyeket csak maguknak, nem megrendelésre készítenek. Ebben a videóban minden benne van, amit az alkotók Szegeddel kapcsolatban éreznek.

Mi csak annyit mondunk, ha valaha Szegedről film készül, a trailer már megvan hozzá! Önök mit gondolnak?

